Вулф Кирстен
Облак скорци

Превод от немски: Венцеслав Константинов, —

chitanka.info

есента размахва черна хлопка,

лудешки смели полети в небето

за показ, дирижирани от майстор,

наредил на облака скорци да вае фигури,

раздипляне и спускане на знамената,

развяване тъй нежно, с лекота, развяване

тъй гъвкаво и прелестно, догдето

се разпръсне черният им облак,

сякаш дяволът е влязъл в него

да гледа, да се възхищава колко елегантно

скорците се подреждат в миг, отдадени

на някакъв балет, внезапно скупчени,

а после бързо разпилени

по свръхестествена повеля,

инсценирана картина, представление

сякаш в древноримски цирк, шум от криле

хилядократен, в унисон,

изцяло в черно, а небето заличено

съвсем, безброй срещу безброй,

прелюдия и бегла прилика,

каквото там потрепва, тленността

се упражнява в звукови изображения,

не си припомня без причина нищо друго,

нито тебе, нито мене.

2003

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.